Foto's: Talle sterf in brand by partytjie - Maroela Media
Polisiebeamptes besig met hul ondersoek in die gebrande gebou nadat die vlamme geblus is (29 Desember 2017). Foto: (Xinhua/Stringer) (lrz)
Minstens 14 mense is dood nadat 'n brand Vrydag op die dak van 'n restaurant in Moembaai in Indië uitgebreek het.
Die meeste van die oorledenes is gaste wat 'n verjaarsdagpartytjie bygewoon het. Die vrou wie se partytjie dit was, het pas 28 jaar oud geword, en het ook in die brand gesterf. Volgens berigte is 21 mense beseer.
Volgens die plaaslike brandweer het hulle omstreeks 03:00 'n oproep ontvang oor 'n brand in 'n kommersiële gebou in die Kamala Mills-distrik. "Die brandweer en die polisie ondersoek die oorsaak van die brand, maar ons weet steeds nie hoe dit begin het nie," het 'n senior polisiebeampte aan Reuters gesê.
Talle korporatiewe kantore is in Kamala Mills geleë en die gebied is bekend vir sy naglewe met verskeie gewilde kroeë en restaurante wat in die afgelope paar jaar daar oopgemaak het.
Die brand het by 1 Above begin, 'n gewilde kroeg-restaurant op die boonste vloer van 'n gebou. Volgens plaaslike media is die hele gebou binne 30 minute deur die vlamme verswelg. Verskeie mediahuise se kantore is ook op die perseel en minstens drie nasionale nuuskanale het skade gely.
"Die omvang van die brand was enorm en ons bedrywighede is tydelik ontwrig. Al ons werknemers kon veilig ontruim word," het Times Network in 'n persverklaring gesê.
Eerste minister Narendra Modi het sy medelye betuig met die slagoffers se naasbestaandes en die beseerdes vinnige beterskap toegewens.